Το **Αντίο Φίλε** (γαλλικά: *Adieu l'ami*‎‎) είναι αστυνομική νεο-νουάρ ταινία γαλλo-ιταλικής παραγωγής του 1968 σε σκηνοθεσία του Ζαν Βωτρέν και σενάριο του Σεμπαστιάν Γιαπριζό. Πρωταγωνιστούν οι Αλέν Ντελόν, Τσαρλς Μπρόνσον, Ολγκά Ζωρζ-Πικό, Μπριζίτ Φοσέ και Μπερνάρ Φρεσόν.

Η ταινία είχε μεγάλη επιτυχία στην Ευρώπη και καθιέρωσε τον Τσαρλς Μπρόνσον ως πρωταγωνιστή μετά από μια καριέρα σε υποστηρικτικούς ρόλους στο Χόλυγουντ.

Πλοκή
-----

Μετά τον Πόλεμο της Αλγερίας, δύο λεγεωνάριοι φτάνουν στη Μασσαλία για ένα νέο ξεκίνημα στην ζωή τους. Ο Φρανζ Προπ προσπαθεί να πείσει τον στρατιωτικό γιατρό Ντίνο Μπαράν να πάει στο Κονγκό μαζί του. Αλλά ο Μπαράν αισθάνεται ότι πρέπει να βοηθήσει την όμορφη Ιζαμπέλ Μορώ, της οποίας τον εραστή σκότωσε κατά λάθος στην Αλγερία. Η Ιζαμπέλ πειθεί τον Μπαράν να πιάσει δουλειά σε μια μεγάλη εταιρεία στο Παρίσι, όπου θα έχει σαν βοηθό του θα είναι μια νέα ελκυστική κοπέλα που ονομάζεται Ντομινίκ Αούστερλιτς και κατά τη διάρκεια των Χριστουγέννων να επιστρέψει κρυφά κάποια έγγραφα που λείπουν από το χρηματοκιβώτιο. Ο Προπ, ο οποίος έχει βρει δουλειά ως μαστροπός, ακολουθεί τον Μπαράν στο κτίριο και κρυφακούει ότι υπάρχουν επίσης εκατομμύρια στο χρηματοκιβώτιο. Ο Προπ θέλει να πάρει τα χρήματα, ενώ ο Μπαράν θέλει απλώς να εκπληρώσει την υπόσχεσή του στην Ιζαμπέλ. Μετά από πολύ καυγά και τσακωμούς, οι δύο συνεργάζονται άθελά τους και ανοίγουν το χρηματοκιβώτιο, για να διαπιστώσουν ότι τα χρήματα έχουν εξαφανιστεί. 

Καθώς κάνουν την εμφάνιση τους οι φρουροί, ο Μπαράν και ο Προπ κλειδώνονται μέσα στο στο δωμάτιο χωρίς φως, αέρα, φαγητό ή ποτό. Κατορθώνοντας μετά από ώρες να απεγκλωβιστούν, μέσα από ένα φρεάτιο, βρίσκουν έναν φρουρό ασφαλείας νεκρό από πυροβολισμό. Βγαίνοντας επιτυχώς από το κτίριο, προσπαθούν οι δύο τους να προλάβουν μια πτήση στο αεροδρόμιο, αλλά ο Προπ συλλαμβάνεται από την αστυνομία. Παρά την εξαντλητική ανάκριση, ο Προπ δεν προδίδει τον Μπαράν. Εν τω μεταξύ, ο Μπαράν ο οποίος έχει πείσει την Ντομινίκ να τον κρύψει, προσφέρεται να μιλήσει στην αστυνομία. Τον ακολουθούν στον τόπο του εγκλήματος, όπου η Ντομινίκ πρόκειται να αναζητήσει στοιχεία για την αθωότητά του, όταν η Ιζαμπέλ εμφανίζεται με ένα όπλο. Σε μια σύγκρουση πυροβολεί έναν αστυνομικό, οπότε και τα δύο κορίτσια σκοτώνονται από τα πυρά της αστυνομίας. Τελικά διαπιστώνεται ότι οι δυο κοπέλες είχαν κλέψει τα χρήματα, σκότωσαν τον φρουρό και ξεγέλασαν τον Μπαράν προκειμένου να γίνει το θύμα της υπόθεση.

Διανομή ρόλων
-------------

* Αλέν Ντελόν ως Ντίνο Μπαράν
* Τσαρλς Μπρόνσον (ντουμπλάρεται από τον Τζον Μπέρι), ως Φραντς Προπ
* Ολγκά Ζωρζ-Πικό ως Ιζαμπέλ Μορώ
* Μπριζίτ Φοσέ ως Ντομινίκ *Βατερλώ* Αούστερλιτς
* Μπερνάρ Φρεσόν ως επιθεωρητής Μελουτίς
* Μαριάννα Φαλκ ως Κάθριν
* Έλεν Μπαλ ως Μάρθα
* Ζαν Κλοντ Μπαλάρντ ως αστυνομικός επιθεωρητής

Παραγωγή
--------

Ο Αλέν Ντελόν έψαχνε για έναν Αμερικανό ηθοποιό για να παίξει τον συμπρωταγωνιστή του στην ταινία. Θαύμαζε την υποκριτική ικανότητα του Μπρόνσον, ιδιαίτερα σε ταινίες όπως το *Machine Gun Kelly* και έβαλε τον παραγωγό Σερζ Σίλμπερμαν να τον πλησιάσει όταν ο Μπρόνσον βρισκόταν στην Ευρώπη κάνοντας το *Villa Rides*. Ο ατζέντης του Μπρόνσον, Πολ Κόνερ, θυμήθηκε αργότερα:

> «Ο Σίλμπερμαν στην συζήτηση που είχε με τον Μπρόνσον του ανέφερε το γεγονός ότι στην αμερικανική κινηματογραφική βιομηχανία όλα τα χρήματα, όλη η δημοσιότητα πηγαίνουν στους τύπους ηρώων των όμορφων αγοριών. Στην Ευρώπη, του είπε, το κοινό έλκεται από τον χαρακτήρα και όχι το πρόσωπο. Ο Μπρόνσον πάντα αντιστεκόταν στο να κάνει ευρωπαϊκές ταινίες στο παρελθόν... Αυτή τη φορά πείστηκε μόνο κατά το ήμισυ από τα επιχειρήματα του Σίλμπερμαν, αλλά έκανε τη συμφωνία να κάνει την ταινία».
> 
> 

Ο Μπρόνσον υπέγραψε το συμβόλαιο τον Δεκέμβριο του 1967 και τα γυρίσματα της ταινίας πραγματοποιήθηκαν στη Μασσαλία και στο Παρίσι.

Υποδοχή
-------

### Box office

Η ταινία γνώρισε τεράστια επιτυχία στη Γαλλία, κερδίζοντας περίπου 6 εκατομμύρια δολάρια στο box office. Ο Μπρόνσον συνέχισε να πρωταγωνιστεί σε μια σειρά ευρωπαϊκών ταινιών που ήταν εξαιρετικά δημοφιλείς, όπως το Κάποτε στη Δύση του Σέρτζιο Λεόνε και τον Ταξιδιώτη της Βροχής του Ρενέ Κλεμάν.

### Κριτικές

Οι Los Angeles Times χαρακτήρισαν το *Αντίο Φίλε* «υπερβολικά επινοημένη, υπερβολικά μεγάλη, χωρίς έμπνευση - και αδυσώπητα κουραστική». Το TV Guide έγραψε: «Υπάρχει καλή χημεία μεταξύ του Ντελόν και του Μπρόνσον» και πρόσθεσε ότι υπάρχουν «κάποια προβλήματα με την πλοκή αλλά κατά τα άλλα ενδιαφέροντα».

Οικιακά μέσα
------------

Στη δεκαετία του 1980, το Monterey Home Video κυκλοφόρησε την ταινία με τίτλο *Honor Among Thieves*. Η Lionsgate, μετά από άδεια από το StudioCanal, το επανακυκλοφόρησε σε DVD το 2008. Η Wild East την κυκλοφόρησε με τον αρχικό αγγλόφωνο τίτλο *Farewell, Friend* σε μια περιορισμένη έκδοση μαζί με τον Ταξιδιώτη της Βροχής με πρωταγωνιστή επίσης τον Τσαρλς Μπρόνσον το 2011.

Παραπομπές
----------

1. 1 2 3  www.commeaucinema.com/film/adieu-l-ami,9748. Ανακτήθηκε στις 8  Απριλίου 2016.
2. 1 2 3  www.telerama.fr/cinema/films/adieu-l-ami,26997.php. Ανακτήθηκε στις 8  Απριλίου 2016.
3. 1 2 3 4  www.allocine.fr/film/fichefilm\_gen\_cfilm=36190.html. Ανακτήθηκε στις 8  Απριλίου 2016.
4. 1 2 3 4 5 6 7 8 9  (Τσεχικά) *Česko-Slovenská filmová databáze*. 2001.
5. ↑  *Freebase Data Dumps*. Google.
6. ↑  Box office information for film accessed 14 December 2014
7. 1 2 3  Bill DavidsonRobert Mitchum (Sep 22, 1974). «America discovers a 'sacred monster': Bronson looks as if at any moment he's about to hit someone Bronson 'Charlie Bronson really is a guy with a lot of humor and a lot of tenderness, both of which he hides.'». *New York Times*: σελ. 260.
8. ↑  «*Adieu l'Ami*». unifrance.org. Ανακτήθηκε στις 29 Αυγούστου 2013.
9. ↑  Reed, Rex. (July 23, 1972). «REX REED REPORTS: Don't page Bronson now--unless you have a million». *Chicago Tribune*: σελ. j7.
10. ↑  Knapp, Dan. (Sep 4, 1971). «Bronson Stars in Europe». *Los Angeles Times*: σελ. a8.
11. ↑  Martin, Betty (Dec 29, 1967). «MOVIE CALL SHEET: Wolper, Wood Buy Story». *Los Angeles Times*: σελ. c15.
12. ↑  Thomas, Kevin. (Aug 16, 1973). «MOVIE REVIEW: A Heist Film Off the Shelf». *Los Angeles Times*: σελ. e11.
13. ↑  «Farewell, Friend | TV Guide». *TVGuide.com* (στα Αγγλικά). Ανακτήθηκε στις 13 Οκτωβρίου 2019.
14. ↑  «*Honor Among Thieves (1968)* ». AllRovi. Αρχειοθετήθηκε από το πρωτότυπο στις 30 Αυγούστου 2013. Ανακτήθηκε στις 29 Αυγούστου 2013.
15. ↑  «*Adieu l'ami (Farewell, Friend) (Honor Among Thieves) (1968)* ». www.rottentomatoes.com. Ανακτήθηκε στις 29 Αυγούστου 2013.

Εξωτερικοί σύνδεσμοι
--------------------

* *Αντίο φίλε*  στην IMDb
* Review of film at French Film site
* Review of film at Cinema Français